NGV-krisisberaad: ‘My en my gesin se gesondheid mag nie misluk nie’Dirk Hermann. (Foto: Maroela Media) Die vakbond Solidariteit se beroepsgilde vir gesondheidspraktisyns het Dinsdag kommentaar van dié gilde se lede ingesamel tydens ŉ krisisberaad oor die uitdagings van die regering se voorgestelde nasionale gesondheidsversekering (NGV). Gesondheidskenners het ŉ donker prentjie vir die toekoms van gesondheidsorg in die land geskets indien die konsepwetgewing vir die NGV in werking gestel word. Volgens dr. Dirk Hermann, bestuurshoof van Solidariteit, het die bedryf en sy praktisyns nou bystand nodig. “Die openbare gesondheidstelsel misluk tans. Die toetslopies van die NGV het misluk, maar ons staat hou nie van klein mislukkings nie, hulle hou van groot mislukkings. “Hierdie beraad dien as inset van die Solidariteit-beroepsgilde vir gesondheidspraktisyns se kommentaar op die voorgestelde wetgewing. Ons regspan, onder leiding van adv. Albert Lamley, gaan elke inset wat vandag gemaak is, oorweeg vir ons kommentaar,” het Hermann gesê. Hy het benadruk dat die woord krisis nie ligtelik gekies is vir die benaming van die beraad nie. “Suid-Afrika se gesondheidsorg is reeds in ŉ krisis. Gesondheidsorgdienste sit met veelvoudige druk van MIV, tuberkulose en talle ander oordraagbare en nie-oordraagbare siektes, terwyl die staat nou 30 minder hospitaalbeddens as in die 70’s het. “Die regering se reaksie op die probleme is om net nog meer mag te wil sentraliseer terwyl hulle die private omgewing eintlik meer moet laat doen. Dieselfde staat wie se besluite tot die dood van 146 pasiënte in die Life Esidimeni-saak gelei het, wil nou almal se gesondheid administreer teen ŉ tekort van sowat R210 miljard.” Hermann het benadruk dat daar nie iets soos gratis gesondheidsorg bestaan nie. “Die NGV gaan belastingbetalers miljarde rande kos. Die koste om die NGV in werking te stel is gelykstaande aan die hoeveelheid geld wat nou tot die staatskoffers gevoeg is met die 1%-verhoging in belasting op toegevoegde waarde (BTW). BTW sal dus verdubbel moet word om die NGV te finansier.” Flip Buys, voorsitter van die Solidariteit Beweging, het gesê staatsinmenging het gelei tot verhoogde mediese koste, swakker diens en sieker mense in Suid-Afrika. “Hierdie ongesonde toedrag van sake is die oorsaak van oorregulering wat koste opjaag, prysvasstelling wat byvoorbeeld die mark vir medisyne verwring, apteke wat sluit en vrye mededinging verhoed. Plafonne op die ontwikkeling van meer hospitale en regulasies wat die opleiding van meer dokters en spesialiste verhoed, skep albei tekorte wat pryse vir mediese sorg opstoot. “Te min geld is nie die rede vir die probleme in ons gesondheidsorg nie, die staat se swak bestuur is hiervoor te blameer. “Die NGV hou wel ŉ groot bedreiging vir almal se gesondheid in, maar weens die staat se onvermoë is dit eerder soos ŉ skilpad, as ŉ kwaai renoster, wat geleidelik op ons afpyl. Daarom is dit nou lewensbelangrik dat ons die tyd gebruik om die beleid te beïnvloed,” het Buys bygevoeg. Freek Robinson, anker van talle aktualiteitsprogramme en gespreksleier van die krisisberaad, meen die mediese sorg vir veral die armes is totaal inkorrek. “Die stelsel lewer nie ŉ werklike diens nie. Ons moet ŉ bydrae maak, maar dit is vir my verbasend dat die regering nou so ŉ groot projek aanpak terwyl die ekonomie en talle staatsbeheerde ondernemings sukkel en ons terselfdertyd oor grondonteiening sonder vergoeding praat.” Robinson het gesê hy glo die NGV sal ŉ moeilike beleid wees om in te voer en uit te voer. “Die NGV sal veral die middelstand tref. Ons sit tans in ŉ ekonomie waar 10 miljoen mense werkloos is. In sewe van die nege provinsies is daar meer mense werkloos as dié wat wel werk het. “Ek glo baie van die oplossings vir Suid-Afrika se probleme lê by ons eie mense. Die venster om kommentaar oor die voorgestelde wetgewing te lewer is nou oop en moet teen September ingedien word. Dit is nou tyd dat die samelewing verteenwoordig word.” Hermann het gesê Solidariteit verwag ook dat tienduisende mense die kommentaar van die vakbond en sy beroepsgilde sal steun. “Elke stem is nou nodig. Groot regeringsprojekte kan nog misluk, maar my en my gesin se gesondheid mag nie – daarom durf ons nie nou stilbly nie.”